
A coaching, mint a kis- és középvállalkozások fejlesztésének egy lehetséges eszköze

Dolgozatom célja, hogy egy képet nyújtson a coaching, mint fejlesztési eszköz a magyar kkv-k körében való alkalmazhatóságáról. A téma rendkívül aktuális, ugyanis a kkv-k hatalmas szerepet játszanak mind Magyarország, mind az EU gazdaságának működésében, fejlődésében. Fejlesztésük mind nemzeti, mind uniós szinten alapvető eleme a gazdaságpolitikának. Számos kutatás vizsgálta e vállalkozások sikerességének feltételeit, melyek többsége arra a következtetésre jutott, hogy a kiemelkedő teljesítményt nyújtó kkv-k leginkább az ún. „soft” tényezőkben, különösen a vezetés minőségében különböztek kevésbé eredményes társaiktól. E készségeket fejleszti eredményesen a coaching, mely Magyarországon is egyre elterjedtebbé és népszerűbbé vált az elmúlt években. Azonban igénybe vevői manapság főként nagyvállalatok. A szakirodalom is az ő példáikból indul ki. Dolgozatomban megvizsgálja: az érintettek véleménye alapján hogyan, milyen formában lehet a legeredményesebben alkalmazni a coachingot a kkv-k fejlesztésében, s miként népszerűsíthető a módszer e vállalkozások körében.
A probléma feltárásához mélyinterjús primer kutatást végeztem. Önkényes mintavétel alapján hét Csongrád megyei kkv vezetőjével és négy coachcsal beszélgettem az általam összeállított kérdéssor alapján. A vezetőket érő kihívások általában két területre voltak visszavezethetők: a kiszámíthatatlan gazdaságpolitikai környezetre, illetve a vezetői ismeretek, készségek hiányára. A nehézségek gyökerének a tudatos gondolkodás hiánya bizonyult, mely fejlesztéséhez paradigmaváltásra lenne szükség a kkv-k vezetőinek szemléletmódjában. A módszert a vártnál többen ismerték, azonban elfogadottsága vegyes képet mutatott. A coaching és az egyéb szervezetfejlesztő szolgáltatások ismertségének növelésére a kkv-k körében a személyes „face to face” kommunikáció, a pozitív referenciák bemutatása bizonyult hatékonynak. A tapasztalatok alapján a coaching e vállalkozásoknál nem feltétlen egyedül alkalmazandó. A készségfejlesztés egy összetett folyamat, így annak az egymást támogató humán fejlesztési eszközök egymásra épüléséből kell állnia. A kkv-k esetében ez egy komplex, az egyéni igényeknek megfelelő fejlesztési módszertani portfólió alkalmazásával lehet a leghatékonyabb.



